


0 In Memoriam 
SOCIETAT D'HISTORIA 4 
NATURAL DE ES BALEARS Joan Bauzà Rullan (1916-2004). 
Primer President de la Societat 
d'Història Natural de les Balears 


El 20 de juliol del 2004 va morir a Palma, 
als 88 anys d'edat, el que fou el primer presi- 
dent de la Societat d'Història Natural de 
Balears, Joan Bauzà Rullan, un dels exponents 
de la paleontologia balear de la segona meitat 
del segle XX. 

Joan Bauzà Rullan, naturalista i paleontò- 
leg de formació autodidacta va néixer a 
Marsella (França) el 6 de juny de l'any 1916, 
fill de pares sollerics emigrats a aquesta ciutat 
francesa on, com molts altres conciutadans 
d'origen, regentaven un negoci. La seva 
família tornà cap a Sóller devers els anys 20 
per establir-se a la ciutat de la Vall dels 
tarongers. De jove, Joan Bauzà s'interessà per 
l'esport ocupant càrrecs directius en clubs 
locals. En el camp social també destacà per 
haver impulsat des de Sóller iniciatives envers 





la formació del jovent (fou el fundador de 
l'Escola de Treball de la ciutat). Aficionat des de jove al col-leccionisme, a les humanitats i a la cièn- 
cia -filatèlia, arqueologia, astronomia- a principis dels anys 40 es va començar a interessar seriosament 
per la geologia, la mineralogia i la paleontologia iniciant-se de la mà del seu conciutadà i veí, el natu- 
ralista i micropaleontòleg Guillem Colom Casasnovas. Poc a poc s'anà especialitzant en camp de la 
paleoictiologia encara que sense deixar de banda una visió global de la geologia i la paleontologia 
regionals que el dugué a visitar la majoria de jaciments de Mallorca on recol-lectà exemplars de tots 
els grups taxonòmics. 

També començà a adquirir materials per intercanvi amb altres paleontòlegs i museus. Poc a poc la 
seva col-lecció s'anà enriquint a la vegada que anà agafant un biaix científic i de recerca. També dedicà 

esforços a col-leccionar restes òssies de peixos actuals a fi de poder disposar de suficient material de 
comparació. A la seva col lecció, que instal-là ocupant tot un pis del seu domicili de Palma, al carrer 
Ramon Berenguer, hi arribaren a estar representats alguns dels millors jaciments clàssics del continent 
com Solhenoffen (Baviera), Libros (Terol), Alcover, Monte Bolca, entre d'altres. 

Des dels inicis de les seves investigacions no es decanta per una grup zoològic concret ni per cap 
època del temps geològic, i de fet en els primers articles, parla de mol:luscs del Pliocè marí de Sa 
Pobla, del Miocè marí de Muro i de Son Morey, del Miocè pre-orogènic del Puig Major, del Terciari 
lacustre dels lignits de Selva i Alcúdia, del Triàsic de diferents jaciments de la serra de Tramuntana, 
dels ammonits del Cretaci de Selva, i del Triàsic d'Esporles, dels coralls del Miocè inferior de la Serra 
de Tramuntana, del vertebrats terrestres del Quaternari i del Terciari de diferents jaciments de 
Mallorca, de restes vegetals del Terciari de Mallorca, etc. I com no, dels peixos fòssils de Mallorca, 
línia investigadora que va mantenir al llarg de la seva vida i de la qual es va especialitzar. No només 
ya estudiar dents, otòlits i diferents restes òssies del peixos miocens dels jaciments de Mallorca, també 
va estudiar peixos fòssils del Miocè de Menorca i del Eocè i Miocè de la Península Ibérica així com 
algun peix del Secundari. També va realitzar estudis sobre otòlits de peixos actuals. 

Tot i que sempre compaginà la paleontologia amb la seva activitat professional com a comerciant, 
va publicar un bon nombre de treballs científics. 

L'any 1948 descriu Coelodus soleri del Cretaci de Girona, espècie que dedica a Lluís Solé Sabarís. 
El mateix any, a partir de materials procedents miocens dels jaciments de Sa Teulada i sa Botifarra de 
Santa Margalida (Mallorca) descriu Taurinichthys villaltai, espècie que dedica al professor Josep F. de 
Villalta. Del mateixos jaciments de Santa Margalida, descriu Balistes lerichei l'any 1949, la qual ded- 
ica al paleontòleg Maurice Leriche. Anys més tard, descriu a partir d'otòlits provinents del Pliocè de 
Son Capó i Talapí (Mallorca), Congermuraena casieri, espècie dedicada a Casier, Apogon lozanoi, 
Pristipoma prebennetti, Trachurus sainzi, Gobius weileri, del Pliocè de Talapí, Belone d'erasmoi i 
Eucitharus balearicus, del Pliocè de Son Vivot (Mallorca) Trigla falloti, del Pliocè del Pont d'Inca 
(Mallorca) Trigla darderi i Trigla catalinae, amb col-laboració amb Sanz. 

Jaon Bauzà va estar molt vinculat amb el naixement de la nostra Societat. Ja a l'any 1953 va diri- 
gir l'edició del Bolletí i en el Bolletí publicà els seus darrers treballs (1988). Un any després, va ser el 
president dela transició a la legalització de la nostra Societat, constituint-se el 4 de setembre de 1954. 
Per tant Joan Bauzà és soci fundador i el primer president de la nostra Societat. La seva labor va ser 
fonamental i es va impulsar uns dels aspectes fonamentals de la Societat. En primer lloc, junt amb 
n'Andreu Muntaner, la captació de socis, i en segon la publicació del Bolletí i l'intercanvi amb altres 
entitats. 

Personatges il'lustres es varen fer socis de la Societat durant la seva presidència (1954-1955), 
entre ells cal mencionar en Francesc de Borja Moll, Josep Mascaró Passarius, Ramon Margalef, Jose 
F. de Villalta, Bermudo Meléndez. 

Anys més tard, va participar amb l'organització dels actes que es varen celebrar a Mallorca amb 
motiu del 5è congrés de l'INQUA que a l'any 1957 va tenir lloc a Espanya. 

L'any 1981, amb motiu de la creació a Sóller de l'Associació Museu Balear de Ciències Naturals, 
Joan Bauzà en va ser un dels impulsors i deixà materials de la seva collecció per a les primeres exposi- 
cions temporals fins i tot quan encara no existia la seu física del Museu. L'any 1996 l'Associació 
MBCN el va nomenar Soci d'Honor i el mes de maig de 1997 Bauzà va fer donació de la seva col:lec- 
ció i biblioteca a la institució municipal Museu Balear de Ciències Naturals durant un acte oficial que 
es celebrà a la Sala de Plens. La seva col-lecció científica roman actualment a aquest museu i con- 
stitueix un elevat percentatge dels materials que es poden contemplar a l'exposició permanent a més 
d'un interessant recull de paleontologia regional ja que hi estan representats molts dels jaciments clàs- 
sics de les Illes, molts d'ells avui ja esgotats o destruits. 

La seva biblioteca conté també una bona representació de les obres clàssiques sobre ictiologia fòs- 
sil, fins i tot algunes que avui es consideren autèntiques joies bibliogràfiques. 

Joan Bauzà també fou membre de la Real Sociedad Española de Historia Natural, de la Sociedade 
Geoloquica de Portugal, de la Society of Economic Paleontologists and Mineralogists of USA, de la 
Societat Arqueològica Lulliana i de la Société Géologique de France. També fou vocal de 
l'Asociación Española para el Estudio del Cuaternario i collaborador del Consejo Superior de 
Investigaciones Cientificas. 

En reconeixement a la seva tasca científica, paleontòlegs espanyols i estrangers li han dedicat 
espècies noves, entre d'altres Eodiodon bauzai i Arnoglossus bauzai. Els professors Dante i Frizzell 
de la Universitat de Rolla (Estats Units) erigiren en el seu nom el gènere Bauzaia de l'Eocè de Nord- 
Amèrica. 


Damià Vicens i Lluc Garcia. 

